Χειρουργική αποκατάσταση βουβωνοκηλών
Authors: Δεδεμάδη Γεωργία 
Published: August 2021

Η εξέλιξη της χειρουργικής τεχνικής, η ανάπτυξη νέων προσθετικών υλικών και νέου τεχνολογικού εξοπλισμού σχετικά με τις αποκαταστάσεις των κηλών της βουβωνικής περιοχής έχουν φέρει στο προσκήνιο τις αποκαταστάσεις “χωρίς τάση" με την τοποθέτηση πλέγματος. Τόσο η ανοιχτή μέθοδος κατά Lichtenstein όσο και οι λαπαροσκοπικές μέθοδοι αναπτύσσονται και θεωρούνται αποδεκτές μέθοδοι αποκατάστασης. Η παρούσα προοπτική τυχαιοποιημένη κλινική μελέτη αποσκοπεί στην αξιολόγηση των αποτελεσμάτων της αποκατάστασης της πρωτογενούς κήλης αλλά και της υποτροπής, την σύγκριση των αποτελεσμάτων των λαπαροσκοπικών μεθόδων - διακοιλιακής προπεριτοναϊκής (TAPP) και ολικώς εξωπεριτοναϊκής (ΤΕΡ) - με αυτά της ανοικτής μεθόδου κατά Lichtenstein και την ανάδειξη των παραγόντων κινδύνου για υποτροπή της κήλης. Στην παρούσα μελέτη, 230 ασθενείς με κήλη της βουβωνικής περιοχής κατανεμήθηκαν σε τρεις ομάδες, ομάδα A (n= 78), υπεβλήθησαν σε ολικώς εξωπεριτοναϊκή λαπαροσκοπική αποκατάσταση, ομάδα Β (n= 72), σε διακοιλιακή προπεριτοναϊκή λαπαροσκοπική αποκατάσταση και ομάδα Γ (n= 80) σε αποκατάσταση της κήλης με την μέθοδο κατά Lichtenstein. Επιπλέον μελετήθηκαν σαν υποσύνολο οι ασθενείς (n= 38) με υποτροπή της βουβωνοκήλης. Όλοι οι ασθενείς με υποτροπή βουβωνοκήλης είχαν υποβληθεί σε προηγούμενη αποκατάσταση με συμβατικές ανοικτές μεθόδους. Οι ασθενείς με υποτροπή κατανεμήθηκαν σε τρεις ομάδες, ομάδα A (n= 12), υπεβλήθησαν σε ολικώς εξωπεριτοναϊκή λαπαροσκοπική αποκατάσταση, ομάδα Β (n= 11), σε διακοιλιακή προπεριτοναϊκή λαπαροσκοπική αποκατάσταση και ομάδα Γ (n= 15) σε αποκατάσταση της κήλης με την μέθοδο κατά Lichtenstein. Η αναφορά στη βιβλιογραφία ανέδειξε ελάχιστες τυχαιοποιημένες μελέτες που συγκρίνουν τα αποτελέσματα των λαπαροσκοπικών μεθόδων (ολικώς εξωπεριτοναϊκή και διακοιλιακή προπεριτοναϊκή) και της ανοικτής για τις κήλες της βουβωνικής περιοχής, και ακόμα λιγότερες για την υποτροπή της κήλης. Λαμβάνοντας υπ’ όψιν όλα τα δεδομένα της στατιστικής επεξεργασίας των αποτελεσμάτων μπορούν να διατυπωθούν τα παρακάτω: - Κατά την σύγκριση των λαπαρασκοπικών μεθόδων αποκατάστασης των κηλών της βουβωνικής περιοχής με την ανοικτή μέθοδο κατά Lichtenstein παρατηρήθηκαν στατιστικά σημαντικές διαφορές όσον αφορά τις επιπλοκές, τη παραμονή στο νοσοκομείο, την ένταση του πόνου στις 6, 12, 24 και 48 ώρες και 7 και 20 ημέρες μετεγχειρητικά, το χρονικό διάστημα κατανάλωσης αναλγητικών και τις ημέρες επιστροφής στις καθημερινές και επαγγελματικές δραστηριότητες υπέρ των λαπαροσκοπικών ομάδων. Δεν παρατηρήθηκε στατιστικά σημαντική διαφορά στο ποσοστό υποτροπής μεταξύ των ασθενών των τριών ομάδων, χωρίς ωστόσο να μπορεί να τεκμηριωθεί λόγω του μικρού μεγέθους δείγματος. Παρατηρήθηκε στατιστικά σημαντική διαφορά όσον αφορά τον εγχειρητικό χρόνο υπέρ της ανοικτής ομάδας. - Κατά την σύγκριση των ασθενών με υποτροπή της βουβωνοκήλης σχετικά με την καταλληλότερη μέθοδο αποκατάστασης παρατηρήθηκαν στατιστικά σημαντικές διαφορές όσον αφορά τις επιπλοκές, την ένταση του πόνου στις 6, 12, 24 και 48 ώρες και 7 και 20 ημέρες μετεγχειρητικά, το χρονικό διάστημα κατανάλωσης αναλγητικών και τις ημέρες επιστροφής στις καθημερινές και επαγγελματικές δραστηριότητες υπέρ των λαπαροσκοπικών ομάδων. Δεν παρατηρήθηκε στατιστικά σημαντική διαφορά στη παραμονή στο νοσοκομείο μεταξύ των ασθενών των τριών ομάδων ενώ παρατηρήθηκε στατιστικά σημαντική διαφορά όσον αφορά τον εγχειρητικό χρόνο υπέρ της ανοιχτής ομάδας. - Η μονοπαραγοντική ανάλυση κατέδειξε τρεις παράγοντες κινδύνου: την ηλικία, τα ανατομικά χαρακτηριστικά της κήλης και τη μέθοδο της αποκατάστασης, ενώ το κάπνισμα έδειξε οριακό επίπεδο σημαντικότητας. Η πολυπαραγοντική λογιστική ανάλυση έδειξε ότι υπήρξε στατιστικά σημαντική διαφορά όσον αφορά την υποτροπή της βουβωνοκήλης σε καπνιστές και μη. Ασθενείς με υποτροπή και ευθεία κήλη είχαν υψηλότερο κίνδυνο για υποτροπή σε σχέση με ασθενείς με πρωτογενή και λοξή κήλη. Οι προηγηθείσες αποκαταστάσεις με πλέγμα είχαν μικρότερο κίνδυνο για υποτροπή σε σχέση με άλλες ανοικτές αποκαταστάσεις.